Característiques de la Seu electrònica
Titularitat de la Seu electrònica
Continguts de la Seu electrònica
Sistemes d'identificació i autenticació de les persones i entitats
Identificació i autentificació del personal al servei de l'Administració de la Generalitat
Interrupció del Funcionament de la Seu electrònica
El Tauler electrònic de l'Administració de la Generalitat de Catalunya
Continguts del Tauler electrònic
Característiques del Tauler electrònic
Competència per ordenar la publicació
Protecció de dades de caràcter personal
El Registre general electrònic de l'Administració de la Generalitat de Catalunya
Característiques i funcionament del Registre general electrònic
Sistema d'informació corporatiu del Registre general electrònic
Interconnexió amb el Registre i el Tauler electrònics
Convenis d'integració al Registre electrònic
Passarel·la de pagament corporativa
Data de publicació de les notificacions
Decret 360/1994, de 15 de desembre, del registre d'entrada i sortida de documents de l'Administració de la Generalitat de Catalunya
Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat
Integritat de la Seu electrònica i aprovació de nous procediments electrònics.
La Llei 29/2010, del 3 d'agost, de l'ús dels mitjans electrònics al sector públic de Catalunya dóna un marc legal a allò que la mateixa Llei anomena el model català d'administració electrònica, construït des de l'any 2001, que ha anat articulant la progressiva incorporació de mitjans electrònics en les relacions de les administracions catalanes amb la ciutadania i entre elles mateixes.
Aquesta llei s'adequa al marc bàsic fixat per la Llei de l'Estat 11/2007, de 22 de juny, d'accés electrònic dels ciutadans als serveis públics, que reconeix el dret dels ciutadans a relacionar-se amb les administracions públiques per mitjans electrònics.
Aquest dret porta implícita la imposició d'incorporar les tecnologies de la informació a la totalitat de les funcions administratives, creant els mitjans i els sistemes electrònics que permetin l'exercici del dret prèviament reconegut, i assegurant la disponibilitat, l'accés, la integritat, l'autenticitat, la confidencialitat i la conservació de les dades, informacions i serveis que gestionen en l'exercici de les seves competències.
A l'article 10 d'aquesta llei, es defineix el concepte seu electrònica i s'estableix la potestat de cada administració pública per a crear-ne.
A Catalunya, el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, desplega la Llei 11/2007, de 22 de juny, i exerceix les potestats autoorganitzatives que li confereix l'article 159.1.c) de l'Estatut d'autonomia de Catalunya, a la vegada que vetlla perquè l'ús intensiu dels mitjans electrònics per l'Administració de la Generalitat de Catalunya i els ens que la integren contribueixin favorablement al desenvolupament de la societat de la informació per part dels ciutadans.
En la mateixa línia, la Llei 26/2010, de 3 d'agost, de règim jurídic i de procediment de les administracions públiques de Catalunya, en el títol II, regula els drets i deures dels ciutadans en llurs relacions amb les administracions públiques de Catalunya i els principis generals i d'actuació amb mitjans electrònics que informen llurs actuacions.
D'altra banda, la Llei 29/2010, de 3 d'agost, de l'ús dels mitjans electrònics al sector públic de Catalunya, en l'article 10, estableix que les entitats integrants del sector públic han de difondre per mitjans electrònics la informació relativa als serveis que presten.
L'article 11 estableix que, en tot cas, els continguts relacionats als apartats a) b) i c) de l'article 10 s'han de difondre mitjançant la seu electrònica corresponent.
Pel que fa a la regulació del registre electrònic, no es pot obviar la visió que ja l'any 1994 va plantejar la normativa reguladora del funcionament dels registres de la Generalitat, a través del Decret 360/1994, de 15 de desembre, del registre d'entrada i sortida de documents de l'Administració de la Generalitat de Catalunya, que en l'article 4.1 ja feia referència a la necessitat que els nous mitjans tecnològics de transmissió de documents per vies electròniques, informàtiques i telemàtiques garanteixin l'autenticitat, la integritat i la conservació de la informació, com també l'efectiva recepció dels documents.
La Llei 11/2007, de 22 de juny, completa i amplia aquests requeriments en l'article 24, d'on deriva l'obligació de les administracions públiques de crear registres electrònics per a la recepció i remissió de sol·licituds, escrits i comunicacions; en els seus articles 25 a 28 es determinen les normes bàsiques per a la seva creació i funcionament, així com les relatives al còmput de terminis i a les comunicacions i notificacions efectuades per mitjans electrònics.
Finalment, els articles 41 i 42 de la Llei 26/2010, del 3 d'agost, regulen els registres administratius; concretament, l'apartat 5 de l'article 41 estableix la necessitat que les seus electròniques permetin l'accés directe o mitjançant un enllaç, al servei de registre electrònic.
D'acord amb el marc legal anteriorment citat, l'Administració de la Generalitat crea una Seu electrònica, amb l'objectiu de posar a disposició de la ciutadania, empreses i entitats un espai electrònic únic de relació amb l'Administració de la Generalitat que els permeti accedir a la informació, als serveis i els tràmits més enllà de les limitacions temporals i espacials pròpies de les oficines presencials, i a la vegada millorar l'eficiència en la gestió de l'Administració de la Generalitat de Catalunya.
Des de la Seu s'accedeix al Tauler electrònic i al Registre general electrònic de l'Administració de la Generalitat.
Pel que fa a la competència per regular la matèria, d'acord amb l'article 159.2 de l'Estatut d'autonomia de Catalunya, en relació amb el 159.1, correspon a la Generalitat la competència compartida per regular el règim jurídic i procediment de les administracions públiques catalanes, en tot el que no estigui afectat per l'article 149.1.18 de la Constitució espanyola, el qual estableix la competència exclusiva de l'Estat per dictar les bases sobre aquestes matèries.
El Decret 324/2001, de 4 de desembre, derogat posteriorment pel Decret 56/2009, de 7 d'abril, va regular per primer cop les relacions entre els ciutadans i l'Administració de la Generalitat de Catalunya a través d'Internet, tot establint el dret d'igualtat en l'accés de la ciutadania als serveis públics i la garantia de la protecció de les dades personals.
Des d'aleshores, l'Administració de la Generalitat de Catalunya ha impulsat la progressiva implantació de mitjans electrònics en els tràmits i les relacions amb la ciutadania, les empreses i les entitats, amb la finalitat de facilitar-los l'accés als tràmits, reduir-los la càrrega documental i millorar l'eficàcia i l'eficiència internes de l'Administració de la Generalitat així com la interoperabilitat entre les administracions públiques.
Successius acords de Govern han regulat de manera interna l'impuls i l'aplicació a la Generalitat dels mitjans electrònics en la seva activitat.
Així, l'Acord de Govern d'11 de juny de 2002, d'aprovació dels estàndards de mètodes i normes dels programes i les aplicacions utilitzats en les relacions de l'Administració de la Generalitat amb els ciutadans a través d'Internet suposa el primer impuls a la incorporació de mitjans electrònics a la Generalitat de Catalunya.
A aquest Acord el segueixen d'altres que han impulsat àmbits tan rellevants com la interoperabilitat entre administracions catalanes (Acord de Govern de 27 de novembre de 2007).
El darrer, l'Acord de Govern de 24 de gener de 2012, aprova la utilització preferent i l'impuls d'un seguit de solucions corporatives i projectes corporatius d'administració electrònica en l'àmbit de l'oferta virtual de tràmits a la ciutadania, a les entitats, a les empreses i a les administracions locals, la interoperabilitat entre administracions, les notificacions electròniques a la ciutadania, empreses i entitats, la facturació electrònica per als proveïdors de la Generalitat, la publicació oficial al Diari Oficial de la Generalitat de Catalunya, la passarel·la de pagament que permet el pagament en línia de taxes i altres càrrecs i el gestor electrònic d'expedients de contractació.
Finalment, entre els projectes corporatius d'administració electrònica que el Govern acorda impulsar al llarg del 2013 coherentment amb les línies d'impuls anteriors, hi figuren la Seu electrònica, el Tauler electrònic i el Registre electrònic, i es designa com a promotor dels projectes la Direcció General d'Atenció Ciutadana i Difusió, de conformitat amb les competències que li atribueix l'article 30 del Decret 118/2013, de 26 de febrer, de reestructuració del Departament de la Presidència.
D'acord amb això, correspon al Departament de la Presidència, en ús de les competències que té atribuïdes la Direcció General d'Atenció Ciutadana i Difusió pel que fa a l'organització dels serveis corporatius d'informació ciutadana, el desplegament del marc legal descrit a l'apartat anterior pel que fa a les relacions de la ciutadania, empreses i entitats amb els tràmits, procediments i serveis de la Generalitat per mitjans electrònics.
D'acord amb la potestat que el marc jurídic esmentat confereix a les administracions públiques de crear seus electròniques, el Govern de la Generalitat ha optat per un model d'administració electrònica simplificat i unificat en una sola Seu electrònica corporativa, sens perjudici que excepcionalment es puguin crear subseus derivades d'aquesta, a diferència d'altres administracions que han creat diverses seus diferenciades per als diferents organismes que les componen.
Així, l'Administració de la Generalitat posa a disposició de la ciutadania, empreses i entitats una única Seu electrònica que comprendrà també els seus organismes autònoms i les entitats de dret públic que hi són vinculades, així com els ens en què la Generalitat participa directament o indirectament en la totalitat del seu capital o fons patrimonial.
La resta del sector públic en què la Generalitat té alguna participació podrà, igualment, integrar-se en la Seu electrònica corporativa de la Generalitat formalitzant un conveni.
D'aquesta manera, es vol facilitar i simplificar l'accés de la ciutadania, empreses i entitats a la Seu electrònica de l'Administració de la Generalitat tot unificant en un únic espai l'atenció multicanal en relació amb tots els tràmits electrònics, l'accés al Registre electrònic de la Generalitat i al Tauler electrònic.
Igualment, la Seu electrònica facilita l'accés a un espai privat on, prèvia identificació, les persones físiques o jurídiques poden conèixer l'estat de les tramitacions que ha impulsat, accedir als documents que hagin annexat, rebre notificacions electròniques i accedir a les resolucions i notificacions, així com modificar el seu perfil.
Es tracta, doncs, d'un entorn o portal de nova creació, la Seu electrònica corporativa de la Generalitat, que tanmateix no parteix de zero en el seu contingut, ans al contrari.
La Seu electrònica corporativa aplega tot el conjunt de serveis, punts d'atenció i de tramitació electrònica i portals que la Generalitat ofereix, com el portal Gencat, l'Oficina Virtual de Tràmits (OVT), el Canal empresa, el sistema de notificacions electròniques, el portal del Diari Oficial de la Generalitat de Catalunya, entre d'altres, i els oferirà des d'una única adreça electrònica, juntament amb els canals de queixes o suggeriments, el Registre electrònic i el Tauler electrònic, de manera que els mitjans electrònics de la Generalitat siguin oferts de manera conjunta per fer-los més fàcilment identificables, en un entorn més accessible i entenedor.
Aquest Decret regula la creació i funcionament de la Seu electrònica de l'Administració de la Generalitat de Catalunya, així com del Tauler electrònic i del Registre electrònic.
Pel que fa a l'estructura, aquest Decret consta de 21 articles, agrupats en 4 capítols, amb 10 disposicions addicionals, 2 disposicions derogatòries i 3 disposicions finals.
El capítol 1 estableix l'objecte del Decret, el seu àmbit d'aplicació i les definicions relatives a la matèria que constitueix el seu objecte.
El capítol 2 defineix la Seu electrònica corporativa de l'Administració de la Generalitat de Catalunya, n'estableix la titularitat, responsabilitats, característiques, continguts, funcionament i sistemes d'identificació i autentificació.
El capítol 3 regula la creació del Tauler electrònic de l'Administració de la Generalitat de Catalunya, els seus continguts, característiques, el procediment de publicació, l'accés i la protecció de les dades de caràcter personal s'hi publiquin.
Finalment, el capítol 4 regula la creació, característiques, funcionament i el còmput de terminis del Registre electrònic de l'Administració de la Generalitat de Catalunya.
Les disposicions addicionals fan referència al Registre electrònic, el Tauler electrònic, a les seus creades amb anterioritat a l'entrada en vigor del Decret (la Plataforma de serveis de contractació pública i el Diari Oficial de la Generalitat de Catalunya ), l'Oficina Virtual de Tràmits, i la passarel·la de pagament corporativa i al codi segur de verificació de documents emesos per la Generalitat de Catalunya.
La disposició final primera fa referència a les plataformes corporatives de la Generalitat.
Aquest Decret deroga parcialment el Decret 360/1994, de 15 de desembre, del registre d'entrada i sortida de documents de l'Administració de la Generalitat de Catalunya, i el Decret 56/2009, de 7 d'abril, per a l'impuls i el desenvolupament dels mitjans electrònics de l'Administració de la Generalitat.
Pel que fa a l'entrada en vigor del Decret, s'estableix per a l'endemà de la publicació al Diari Oficial de la Generalitat de Catalunya.
Aquesta previsió respon a la necessitat de no demorar l'entrada en funcionament de la Seu, que comportarà millores sensibles en l'accés i la tramitació per part de la ciutadania, empreses i entitats del conjunt de serveis electrònics que l'Administració de la Generalitat ofereix.
Per tot això, a proposta del conseller de la Presidència, d'acord amb el dictamen de la Comissió Jurídica Assessora, i d'acord amb el Govern,
1.1 L'objecte d'aquest Decret és crear la Seu electrònica i regular-ne el funcionament.
1.2 Constitueix també objecte d'aquest Decret, la regulació dels instruments que incorpora la Seu, que són el Tauler electrònic i el Registre electrònic.
a) A l'Administració de la Generalitat, als seus organismes autònoms administratius i entitats autònomes que fan operacions o presten serveis de caràcter principalment comercial, industrial o financer, entitats públiques vinculades o dependents i ens en què la Generalitat participa, directament o indirectament, en el 100% del seu capital o fons patrimonial.
b) Als altres ens en què la Generalitat té una participació, directa o indirecta, inferior al 100% del seu capital o fons patrimonial, a les concessionàries de serveis públics i a les institucions estatutàries, amb les quals es formalitzi un acord o conveni.
c) A la ciutadania, empreses i entitats quan es relacionen amb la Seu electrònica.
2.2 Aquest Decret no s'aplica als ens esmentats en els apartats anteriors, quan duguin a terme activitats en règim de dret privat.
a) Adreça electrònica: Identificador d'un equip o sistema electrònic que és proveïdor d'informació en una xarxa de comunicacions.
b) Autenticació: Acreditació per mitjans electrònics de la identitat d'una persona o entitat, i del personal al servei de l'Administració de la Generalitat, del contingut de la voluntat expressada en les seves mútues interaccions davant l'Administració de la Generalitat de Catalunya i del contingut, la integritat i l'autoria dels documents.
c) Canal: Mitjà d'interacció entre l'Administració i la ciutadania, empreses i entitats per a la prestació de serveis i la difusió d'informació.
Pot ser presencial, telefònic, o electrònic, tant si es difon via web, dispositius mòbils o xarxes socials.
d) Certificat electrònic: Document electrònic signat per una entitat de certificació que permet signar per mitjans electrònics de manera segura ja que garanteix a terceres persones la identitat de la persona que n'és posseïdora quan realitza una transacció electrònica.
El certificat digital pot estar en diferents suports o dispositius (un fitxer, un llapis de memòria o una targeta).
e) Claus concertades: Sistema d'identificació alternatiu al certificat digital i que consisteix en l'ús d'una clau d'accés que proporciona l'Administració i que és confidencial i intransferible.
f) Codi segur de verificació: Codi alfanumèric, unívoc per a cada document, que atorga la consideració d'autèntiques a les còpies impreses de documents emesos per l'Administració en permetre l'accés a la versió original i comprovar-ne l'autenticitat.
g) Document electrònic: Conjunt de dades amb contingut i significat complet, estructurat de forma que pugui ser identificat, consultat o analitzat en suport electrònic.
h) Estàndards oberts: especificacions que regulen que el format de les dades que es publiquen a la Seu electrònica i el programari que es requereix per consultar-les han de ser públics i d'utilització gratuïta.
i) Interoperabilitat: Capacitat que tenen les organitzacions per compartir la informació de què disposen en els seus sistemes d'informació i en els procediments als quals donen suport, per assolir uns objectius comuns i possibilitar l'intercanvi d'informació entre aquests.
j) Signatura electrònica: Conjunt de dades en format electrònic que van associades a un document i que permeten assegurar la identitat de la persona signant.
k) Signatura electrònica avançada: Signatura electrònica que permet identificar la persona o ens que signa i addicionalment detecta qualsevol canvi posterior de les dades signades.
l) Tràmit electrònic: Acció emmarcada en un procediment administratiu que es realitza mitjançant l'ús de les tecnologies de la informació i la comunicació, tant per part de la ciutadania, empreses i entitats en relació amb els seus expedients administratius, com per part del personal al servei de l'Administració de la Generalitat, en relació amb la seva respectiva gestió interna.
4.1 Es crea la Seu electrònica, que és l'espai electrònic on hi ha disponible de forma integrada la informació, els serveis i els tràmits electrònics de l'Administració de la Generalitat.
4.2 L'adreça electrònica de referència de la Seu electrònica és http://seu.gencat.cat
4.3 La Seu electrònica és única per a tots els òrgans de l'Administració de la Generalitat, els seus organismes autònoms administratius i entitats autònomes que fan operacions o presten serveis de caràcter principalment comercial, industrial o financer, entitats públiques vinculades o dependents i ens en què la Generalitat participa, directament o indirectament, en el 100% del seu capital o fons patrimonial, i per a la resta d'ens previstos a l'article 2.1.b).
4.4 Excepcionalment, es poden crear seus electròniques derivades o subseus per raons d'autonomia funcional o organitzativa, a les quals s'ha d'accedir directament des de l'adreça electrònica de la Seu electrònica principal.
La creació de seus electròniques derivades o subseus, així com la seva modificació i supressió, s'ha de fer mitjançant un acord del Govern, a proposta conjunta del titular del departament en matèria d'atenció ciutadana i dels departaments corresponents.
5.1 La Seu electrònica garanteix:
a) la qualitat de la informació que publica i la coherència en la navegació;
b) la identificació i la comunicació segures mitjançant els certificats digitals admesos;
c) l'aplicació dels principis d'accessibilitat, publicitat oficial, qualitat, seguretat, responsabilitat, disponibilitat, neutralitat, interoperabilitat, proporcionalitat en els mecanismes d'identificació i autenticació, transparència i participació ciutadana, d'acord amb la normativa establerta, i, si escau, els altres que siguin d'ús generalitzat per la ciutadania;
d) la utilització d'estàndards oberts;
e) l'accés als tràmits, serveis i informació que l'Administració de la Generalitat ofereix amb suport electrònic.
5.2 La Seu electrònica es regeix per la data i l'hora oficials a Catalunya.
5.3 La Seu electrònica ofereix informació sobre els diferents canals d'accés als serveis que l'Administració de la Generalitat posa a disposició de la ciutadania, empreses i entitats.
L'òrgan competent en matèria d'atenció ciutadana és responsable de:
a) la gestió, manteniment i supervisió dels continguts comuns de la Seu electrònica;
b) la coordinació de la gestió dels continguts propis de cadascun dels ens previstos a l'article 2.1.a) i 2.1.b) d'aquest Decret;
c) la verificació que la informació, els serveis i els tràmits que es publiquin a la Seu electrònica, els continguts que es publiquin en el Tauler electrònic o la documentació que es remeti mitjançant el Registre electrònic, compleixen amb els principis de qualitat, seguretat, disponibilitat, accessibilitat, neutralitat i interoperabilitat;
d) l'elaboració de les instruccions i els protocols amb les especificacions tècniques i les guies d'estil que cal aplicar a la publicació d'informacions, serveis i tràmits a la Seu electrònica, a la gestió dels documents que es presenten pel Registre electrònic i als continguts del Tauler electrònic;
e) la coordinació funcional del Registre general electrònic;
f) La conservació de la informació publicada al Tauler electrònic i de la documentació presentada al Registre electrònic, en aquest cas fins al seu lliurament a l'òrgan competent per resoldre;
g) la generació de les informacions electròniques relacionades amb el funcionament de la Seu, del Tauler electrònic i del Registre electrònic.
7.2 Els ens previstos a l'article 2.1.a) i 2.1.b) són responsables, en l'àmbit de les seves competències, de:
a) la gestió dels continguts i dels serveis que es posin a disposició de la ciutadania, empreses i entitats en la Seu electrònica;
b) l'impuls i la gestió del procés de publicació dels actes administratius que es publiquin al Tauler electrònic, així com del seu contingut i la seva conservació un cop despublicats;
c) la distribució de la documentació que arribi a través del Registre general electrònic a l'òrgan competent per resoldre.
7.3 L'ens instrumental que dóna suport a la Generalitat en matèria de telecomunicacions i tecnologies de la informació és responsable de:
a) la provisió i el manteniment de les infraestructures tecnològiques i de telecomunicacions que garanteixin l'accés a la Seu electrònica, al Tauler i al Registre electrònics;
b) la seguretat en les comunicacions.
La Seu electrònica ha de tenir els continguts mínims següents:
Les dades que identifiquen la Seu electrònica:
a) l'adreça electrònica de referència de la Seu;
d) l'òrgan responsable de la gestió, manteniment i supervisió dels continguts comuns de la Seu.
El text íntegre de les disposicions de creació de la Seu electrònica, del Tauler electrònic i del Registre electrònic, així com dels convenis subscrits amb d'altres administracions públiques per a la validesa del registre de documents.
També ha d'incorporar el text dels acords del Govern de creació, modificació o supressió de seus derivades o subseus, si escau.
Els drets i les obligacions de la ciutadania quan es relaciona amb l'Administració de la Generalitat de Catalunya per mitjans electrònics que estableix la normativa vigent en matèria d'administració electrònica.
La informació necessària per a la correcta utilització de la Seu electrònica que inclou el mapa de la Seu i la relació de sistemes de signatura electrònica o altres sistemes d'identificació admesos o emprats a la Seu.
L'accés als sistemes que permeten la comprovació de l'autenticitat i la integritat dels documents emesos per l'Administració de la Generalitat de Catalunya i la resta d'ens previstos a l'article 2.1.a) i 2.1.b).
El sistema de verificació dels certificats de la Seu i dels segells electrònics dels ens als quals fa referència l'article 2.1.a) i 2.1.b)
Els serveis d'assessorament electrònic o telefònic a les persones usuàries, per a la correcta utilització de la Seu.
La informació sobre l'organització de l'Administració de la Generalitat, les competències de les entitats que integren el sector públic, les activitats que duen a terme, les autoritats, el personal directiu i el personal a llur servei responsable de la tramitació dels procediments administratius.
L'accés al catàleg de serveis i tràmits que l'Administració de la Generalitat posa a disposició de la ciutadania, les entitats i les empreses i que ha d'incloure per a cadascun:
a) la informació sobre la normativa en vigor aplicable;
b) la informació sobre terminis;
d) la identificació dels canals d'accés als serveis, amb l'expressió dels telèfons i oficines per mitjà dels quals també s'hi pot accedir;
e) els formularis de sol·licitud;
f) els fulls de liquidació i la carta de pagament, així com la indicació dels mitjans electrònics i presencials per realitzar-lo.
La relació de dades i documents interoperables en poder de les administracions públiques, que l'Administració pot obtenir per mitjans electrònics garantint mesures de seguretat i que no caldrà que siguin aportats en noves tramitacions.
La data i l'hora oficials de la Seu electrònica, així com la relació de dies declarats inhàbils a efectes del còmput de terminis.
La informació sobre la protecció de dades personals a la Seu i els formularis per exercir els drets d'accés, rectificació, cancel·lació i oposició, així com la informació sobre la seva tramitació electrònica.
L'accés de la ciutadania, empreses i entitats a un espai privat on, prèvia identificació de la persona física o de la persona que actua com a representant o està autoritzada per la persona jurídica, puguin accedir a l'estat de les tramitacions i als documents que hagin aportat, rebre notificacions i accedir a les resolucions i notificacions, així com modificar el seu perfil.
L'accés a la Plataforma de Serveis de Contractació Pública que conté els Perfils del Contractant dels ens als quals fa referència l'article 2.1.a) i 2.1.b).
Els mitjans disponibles per a la formulació de consultes, queixes i suggeriments.
L'accés a la consulta i als serveis del Diari Oficial de la Generalitat de Catalunya.
L'accés al Tauler electrònic de l'Administració de la Generalitat de Catalunya.
L'accés al Registre general electrònic de l'Administració de la Generalitat de Catalunya.
Qualsevol altra informació que s'hagi de publicar a la Seu que, per disposició legal o reglamentària o per decisió de l'òrgan responsable de la gestió i coordinació dels seus continguts, que ha de tenir en compte la freqüència amb què la ciutadania sol·licita tenir-hi accés.
L'Administració de la Generalitat i els ens previstos a l'article 2.1.a) han de garantir la identificació de les persones físiques o jurídiques a través d'un sistema de signatura electrònica.
També s'han d'identificar per aquest procediment les entitats associatives sense personalitat jurídica pròpia si ho estableix el procediment, d'acord amb els efectes que s'hi prevegin.
El sistema de signatura electrònica ha de basar-se en documents identificadors, certificats digitals, utilització de claus concertades prèviament en un registre, o qualsevol altre sistema establert per la regulació de cada procediment.
La Seu electrònica ha d'informar del sistema o sistemes de signatura vàlids per a cada tramitació o procediment, d'acord amb el que estableix l'article 8.3.
Les persones o els ens sense personalitat jurídica que no disposin de mecanismes d'identificació o autenticació electrònica per a la realització de qualsevol tràmit que es faci per mitjans electrònics, poden ser identificats i autenticats pel personal al servei de l'Administració de la Generalitat.
Amb aquesta finalitat, s'han d'acreditar i han de prestar el seu consentiment exprés per ser identificats i autenticats pel personal al servei de l'Administració de la Generalitat.
9.5 El personal al servei de l'Administració de la Generalitat ha de realitzar el tràmit a què es refereix l'apartat anterior en nom de les persones o ens sense personalitat jurídica, utilitzant els sistemes de signatura electrònica que s'especifiquin a cada procediment.
10.1 El personal al servei de l'Administració de la Generalitat ha d'utilitzar per a la seva identificació, autenticació i realització de tràmits els sistemes de signatura electrònica que s'especifiquin a cada procediment.
10.2 L'Administració de la Generalitat i cadascun de la resta dels ens previstos a l'article 2.1.a) i 2.1.b) ha de mantenir actualitzada una relació del seu personal habilitat per a la identificació, autenticació i realització de tràmits en nom de les persones o els ens sense personalitat jurídica.
10.3 L'Administració de la Generalitat i la resta d'ens previstos a l'article 2.1.a) es reconeixen mútuament l'eficàcia jurídica de l'autenticació realitzada pel seu personal habilitat.
Els ens previstos a l'article 2.1.b) poden incloure, al conveni de col·laboració que s'hi regula, aquesta previsió de reconeixement pel que fa al personal habilitat pels ens inclosos en l'àmbit d'aplicació d'aquest Decret.
10.4 Cadascun dels ens previstos a l'article 2.1.a) i 2.1.b) poden reconèixer l'eficàcia jurídica de l'autenticació realitzada pel personal al servei d'altres administracions.
11.1 El funcionament de la Seu electrònica solament es pot interrompre per motius justificats de caràcter tècnic, operatiu o relatius al seu manteniment, i pel temps mínim possible.
Aquesta interrupció s'ha d'anunciar a la Seu i al seu tauler amb la màxima antelació possible, indicant el sistema alternatiu de registre que es pot utilitzar mentre duri la interrupció.
En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
A més, si escau per raó de la matèria, se li ha de proporcionar un accés directe a les subseus electròniques corresponents.
11.3 En ambdós casos, la Seu ha de facilitar tan aviat com sigui possible a qui ho sol·liciti l'accés a l'evidència electrònica que justifiqui l'abast temporal de la interrupció del funcionament, als efectes oportuns.
12.1 Es crea el Tauler electrònic, accessible des de la Seu electrònica, d'acord amb els criteris tècnics de disponibilitat, autenticitat i integritat de la informació.
12.2 El Tauler electrònic de la Seu electrònica és el mitjà electrònic de publicació de la informació d'interès general, les comunicacions i els actes dictats per l'Administració de la Generalitat i la resta d'ens previstos a l'article 2.1,a) i 2.1,b) d'aquest Decret, d'acord amb cada procediment.
12.3 En els projectes normatius impulsats per l'Administració de la Generalitat que regulin procediments administratius s'ha d'assenyalar el caràcter substitutori o complementari de la publicació al Tauler electrònic en relació amb els taulers d'anuncis presencials i al Diari Oficial de la Generalitat de Catalunya, i s'ha de garantir la igualtat en l'accés electrònic als serveis electrònics de les administracions públiques.
13.1 Els actes administratius que d'acord amb la normativa de procediment administratiu o per disposició legal o reglamentària sectorial aplicable s'han de publicar en taulers d'anuncis presencials, s'han de publicar també en el Tauler electrònic.
13.2 La publicació al Tauler electrònic dels actes administratius, anuncis, edictes, convenis o qualsevol altre document dels quals una norma exigeixi la publicació al diari oficial ha de tenir, en tot cas, caràcter complementari.
La publicació ha de ser, en aquest cas, simultània en ambdós mitjans.
13.3 L'Administració de la Generalitat i els ens previstos a l'article 2.1.a) i 2.1.b) poden publicar al Tauler els anuncis d'actuacions previstes, avisos, informació sobre textos normatius en procés d'elaboració, projectes que se sotmetin a participació ciutadana, i qualsevol altra informació d'interès general de la seva competència, seguint els criteris establerts per l'òrgan competent en matèria d'atenció ciutadana, d'acord amb l'article 7.1.d).
14.1 El Tauler electrònic és únic per a tota l'Administració de la Generalitat de Catalunya i els ens descrits a l'article 2.1.a) i 2.1.b), ha de tenir format digital i s'ha d'ajustar a les especificacions que s'estableixen en aquest Decret i a la resta de normativa aplicable a l'administració electrònica.
L'hora oficial del Tauler és la que assenyala la Seu electrònica.
14.2 El Tauler electrònic ha de ser accessible de forma gratuïta a través de la Seu electrònica.
En el supòsit d'interrupció del seu funcionament per circumstàncies accidentals o planificades, la Seu ha d'informar d'aquesta circumstància i dels efectes d'aquesta en el còmput dels terminis.
14.3 La publicació al Tauler electrònic ha de respectar els principis d'accessibilitat i facilitat d'ús, d'acord amb les normes establertes al respecte, i ha d'utilitzar estàndards oberts i d'ús gratuït, amb una constant adaptació al progrés tecnològic.
14.4 S'ha de garantir l'autenticitat i la integritat del contingut de les publicacions al Tauler electrònic mitjançant l'ús dels sistemes de signatura electrònica avançada.
La publicació dels actes administratius ha de contenir una evidència de la signatura electrònica avançada que es genera amb motiu de la seva publicació al tauler, la identificació de l'òrgan o unitat signant i la data i hora.
14.5 Cal garantir la generació d'evidències, tant en format electrònic com en paper, que permetin la constatació de la data i hora de publicació i la de finalització del termini de publicació al Tauler electrònic dels actes administratius, als efectes de la seva posterior acreditació.
15.1 Són competents per ordenar la publicació de continguts al Tauler electrònic els òrgans de l'Administració de la Generalitat i dels ens previstos a l'article 2.1.a) i 2.1.b) en relació amb la informació de caràcter general i comunicacions públiques i els processos de participació ciutadana de la seva respectiva competència.
15.2 Per al cas de la publicació d'actes administratius, són competents per ordenarla específicament els òrgans legitimats per a la publicació dels mateixos actes en el Diari Oficial de la G eneralitat de Catalunya o en els taulers d'anuncis presencials.
16.1 Els actes administratius han de romandre publicats en el Tauler electrònic només durant el termini establert per la normativa reguladora de cada procediment, que s'ha d'entendre iniciat amb la publicació.
Un cop transcorregut aquest termini, els actes administratius s'han de despublicar del Tauler.
16.2 En aquells casos en què no s'hagi establert un termini d'exposició pública, la publicació s'ha de perllongar durant el període estrictament necessari per assolir la finalitat que va justificar la publicació de l'acte.
17.1 L'accés al Tauler electrònic no necessita cap identificació.
Tanmateix, la consulta de determinades dades que s'hi publiquin pot requerir d'una identificació específica per raons de privacitat o de protecció de dades de caràcter personal.
17.2 El tauler ha de tenir implantades les mesures tècniques necessàries per evitar la indexació i la recuperació automàtica de publicacions a través de motors de cerca des d'Internet.
La localització de les informacions de caràcter general, les comunicacions i dels actes administratius al Tauler s'ha de facilitar per un sistema de cerca avançada propi que limiti la seva acció a la informació que hi és publicada.
17.3 Els ens previstos a l'article 2.1.a) i 2.1.b) poden incloure en els seus webs una visualització parcial del Tauler electrònic, d'acord amb el seu àmbit competencial i territorial.
17.4 Cal facilitar la consulta pública i gratuïta del Tauler electrònic en totes les Oficines d'Atenció Ciutadana i les Oficines de Gestió Empresarial de la Generalitat de Catalunya
Aquest Decret entra en vigor l'endemà d'haver estat publicat en el Diari Oficial de la Generalitat de Catalunya.
Barcelona, 15 d'octubre de 2013